Sanksione më të ashpra ndaj Rusisë?
SHBA dhe Britania thonë se do të vendosen sanksione shumë më të ashpra nëse Moska prish zgjedhjet në Ukrainë
Sekretari amerikan i Shtetit John Kerry dhe Sekretari i Jashtëm britanik Uilliam Hague thonë se Shtetet e Bashkuara dhe Bashkimi Evropian do ta godasin Rusinë me sanksione ekonomike shumë më të ashpra nëse ajo përpiqet të prishë zgjedhjet presidenciale të javës së ardhshme në Ukrainë. Korrespondenti i Zërit të Amerikës në Departamentin e Shtetit Scott Stearns njofton nga Londra, ku dy zyrtarët diskutuan mbi krizën në Ukrainë me ministrat e jashtëm të Francës, Italisë dhe Gjermanisë. Sekretari i Jashtëm Hague tha se Bashkimi Evropian dhe Shtetet e Bashkuara janë duke përgatitur sanksione më të gjera kundër Rusisë nëse ajo ndërhyn në votimet e 25 majit të Ukrainës për të zgjedhur një qeveri të re. Separatistë prorusë kanë marrë nën kontroll ndërtesa qeveritare në të gjithë Ukrainën Lindore, duke deklaruar pavarësi në dy rajone dhe duke hedhur poshtë planet për zgjedhjet e javës së ardhshme. Zoti Hague nuk tha se cilat veprime të mundshme të Rusisë për të ndërhyrë në zgjedhje mund të shkaktonin sanksione të mëtejshme. Sekretari Kerry thotë se mesazhi për Moskën është i thjeshtë. Shqetësimet për sanksionet kundër naftës dhe gazit rus të do të kishin një ndikim shumë më të madh për evropianët sesa në Shtetet e Bashkuara, thotë profesori i Universitetit amerikan Keith Darden. Sekretari Kerry thotë se shpreson të shmangë sanksione më të ashpra dhe të ketë ndihmën e Rusisë për uljen e tensioneve të krizës. Të mërkurën Ukraina nisi bisedime për bashkim kombëtar, pa pjesëmarrjen e separatistëve prorusë. Kerry thotë se procesi është pjesë e "planeve serioze dhe konkrete" për rritje të autonomisë dhe decentralizimit. Rusia thotë se shqetësohet për të drejtat e popullatës rusisht-folëse në krahinat lindore të Ukrainës. Sekretari Kerry thotë se niveli i vetë-qeverisjes që po ofrohet nga Kievi "tejkalon çdo nivel autonomie apo decentralizimi që ekziston në çdo zonë të Rusisë."